Ka lõunanaabrid lätlased tähistavad tänavu oma riigi 100. aastapäeva. Erilise aasta alguse puhul kogunes hinnanguliselt 100 000 inimest Riia kesklinna ja Daugava äärde, et laulda hümni, jälgida muusikasse põimitud ilutulestikku ning osaleda suurejoonelisel kontserdil "100 laulu sajandini".
"On eriline tunne, kui kümned tuhanded su kõrval, terve saatusejõe Daugava kaldapealne laulab koos Läti hümni," kommenteeris ERR-i korrespondent Ragnar Kond.
"Lätlased on nii pidulikel puhkudel ikka teinud. Muusikasse sobitatud ilutulestik, elava tule kompositsioonid, laadad, toidud ja ja kontserdikava paljude Läti estraadi-, ooperi- ja folklauljate osalusel andis võimaluse riigi juubeliaasta alguse puhul tervitada ja kallistada," märkis Kond.
President Raimonds Vejonis kõneles oma kõnes teisestki olulisest sündmusest - veel enne riigi juubelit peetavaist parlamendivalimistest. Seimi valimised on Lätis oktoobris ja 100. aastapäev novembris.
Toimetaja: Priit Luts